次韵昌甫
作者：韓淲
朝代：宋

paragraphs: 論交與誰語，忽厭來者衆。
山林恨不深，萬事祗一鬨。
秋風吹衣裳，憀慄薄寒中。
幽憂誦離騷，此意千載共。
世豈無升沉，人自有輕重。
匪惟物所移，即以勢之動。
吁嗟奈若何，得句且吟諷。
吾儕聚集地，絕倒頗閑縱。
雖作三日留，尚覺歸倥傯。
長歌固云哀，慟哭未爲痛。
遷書並屈賈，班史傳王貢。
甚矣孔仲尼，不復周公夢。